Whitley Stokes

Whitley Stokes (1830-1909) o den lagha ha skoler Keltek a dhiwedhans Wordhonek (genys yn Dulynn y feu). Yth eth ev ha bos laghyas yn 1855 wosa studhya orth Trinity College, Dulynn. Stokes a obera yn Eynda a 1862 dhe 1882 avel gonisyas yn mater an lagha; yn 1877 an is-myghtern a'n wrug esel laghel a'y gonsel, hag ev a dhesinyas an godenn sivil ha kodenn drogober.

Mes Whitley Stokes yw geryes gwell avel skoler Keltek. Ev a studhya tekstow Wordhonek, Bretonek ha Kernewek (yn Eynda hag y'n RU). Yn mysk y lies skrifenn a-dro dhe lyenn keltek yma Three Irish Glossaries (1862), Three Middle-Irish Homilies (1877), hag Old Irish Glosses at Merzburg and Carlsruhe (1887). Ev o onan a bennskriforyon Irische Texte, dyllys orth Leipzig (1880-1900); hag ev a bennskrifas ha treylya Lives of Saints dhiworth Lyver Lios Mór (1890). Warbath gans Professor A Bezzenberger y skrifas ev Urkeltischer Sprachschatz (1894). 

Yn mysk y skrifennow Kernewek yma: dyllans a Bascon Agan Arluth (1862); an kynsa dyllans a Veunans Meriasek (1872); gwellheansow dhe'n treylyans a Geynskrif an Chartour gwrys gans Henry Jenner (c.1877); dyllans a'n mater Kernewek y'n Boke of the Introduction of Knowledge gans Andrew Borde; ha dyllans a'n delivransow yn Aweylys Bosvenegh (yn Revue Celtique yth omdhiskwedhas an tri skrif ma).

An chyf skrifenn laghel gans Stokes o The Anglo-Indian Codes (1887).

Klass:Dinethyansow 1830
Klass:Eyndogyon
Klass:Godhyli
Klass:Mernansow 1909
Klass:Skriforyon yn Kernowek
Klass:Studhyansow keltek